钦定古今图书集成/方舆汇编/职方典/第1433卷 > 梧州府风俗考 府志
## 钦定古今图书集成/方舆汇编/职方典/第1433卷 > 梧州府风俗考 府志

本府。〈苍梧县附郭。〉

《隋志》：“俚人质直尚信，士大夫高节尚气。”

《寰宇记》：“食用手抟，刻木为信。”

史通人风婐盛

《图经》良才秀，民好学者多。

《苍梧志》：“音乐闲美，有京洛遗风。”

士重廉耻，崇学问。宦游者慕清节，林居者耻干谒。屋宇多编竹葺茅，不异齐民。器无巧技，需陶于市。序齿尚让，啬于居，财缓于入。赋。土民惟知力穑，罔事艺作。俗尚师巫。市多妇女，椎髻跣足，粜谷卖薪。婚聘多用槟榔。男女不行醮礼，兄弟反称姊妹，叔侄每唤公孙。男多出赘，称曰“嫁而有其妇翁之产” ；女招婿，称曰“娶而以已产与之。甚至男更姓以从女，或于男姓复加女姓，永不归宗。女既受聘，改而他适，亦恬不为怪。性顽悍而轻生，凡逋粮避差与睚眦小怨，即投山服毒。毒草名‘胡蔓’” ，一名断肠羊血、熊胆，急灌之，或甦迟则无幸矣。听讼师搬弄，破家产，寻相累毙。游手之徒，博奕为生，奸民揽纳，土豪锁酷，随处有之。客民闽、楚、江、浙俱有，惟东省接壤尤众。专事生息，十一而出，什九而归。中人之家，数十金之产，无不立折而尽，充兵戍衙役，急即逃去。多翁源人，习文移，持刀笔为官府书吏，仰机利而食，遍于郡邑。多高明人，盐商、木客，列肆当炉。多新顺、南海人，猺狼蛮。俗椎结斑衣。儿时即烧铁石烙其跟跖，沁以油腊，重跰若鞹，登陟不伤。行必佩刀，盟则质刀。每饭手抟。寝处架木聚而成村曰“峒。” 性好杀轻生，憨悍难化。惮见官府，必通向化猺老。结城市豪强，号曰“招主” ，而自呼为耕丁、土狼。与民杂居，服食居处稍异于猺。然目颇识书，狡猾刁讼。其屠埋椎贩之术，比民尤捷云。元旦　夙兴，设香烛，洁衣冠，拜先礼佛。亲友交贺，酌以“春酒。”

立春　先日，厢民扮戏剧鼓吹，迎土牛于东郊，男女竞看，掷以菽粟、麻豆，曰《祈丰禳灾》。设春饼、春菜相邀。

上元　初十日夜张灯，至十六日夜方罢。二月上戊　，乡民祭社、祈谷，群饮为欢，秋社亦然。

清明　，各具牲醴扫墓。

重午　，饟角黍，饮菖蒲酒，悬艾虎于门，男女戴朱书篆符曰“辟邪竞龙舟。” 视先后为胜负，或有溺者。

中秋　置酒肴，剥新芋，聚饮月中曰“赏月” ，重九　登高放纸鸢。

冬至　具茶酒祀先

腊月二十四日　为小年。夜用饴糖楮钱以祀灶神。除夕　，扫屋宇，易桃符，贴门钱，供设先祖，老幼聚饮，灯火爆竹达旦，谓之守岁。陈执中《苍梧纪事》诗：“莫道南方景物疏，为君聊且话苍梧。地倾二面城池壮，江迸三流气色粗。山蓄火光因政出，石藏牛影为仙呼。官厅传自唐丞相，民颂思从汉大夫。龙母庙灵神鬼集，鳄鱼池近介鳞趋。朝台望断悲岐路，冰井窥频爽发肤。鲙美不堪全用鲤，果珍何忍命为奴。云归上国名终远，郡带诸番势未孤。铜鼓声浮翻霹雳，桄榔林静露真珠。溪平花槛绕桃李，疆压莺歌画鹧鸪。三足告祥文上载，独峰为盛事元无。封疆自觉随时广，饮食从分过岭殊。行伍戢威遵下武，儿童知” 学乐从儒。风轻别野来渔唱，人到闲房恋酒罏。服尚光华几两蜀，市相交易类全吴。营希贤帅偏栽柳，扇慕良规各制蒲。春耸门阑多列戟，雪从弦管舞双胡。只因谈笑评风俗，僭用诗谣和裤襦。万里无媒休促蹙，数年从宦弄斯须。却忧别后牵吟思，欲写幽奇入画图。

藤县

《通志》：地旷民稀，习尚简朴，人多务本。旧志云：衣冠礼度，与中州并美。然城市集商旅，河滨集渔蜑，村落，则民与猺獞错处，其话言嗜好至异。大抵性悍尚利，辄至争讼，富则易盈、贫则为盗，此

其常耳。“至于病事巫祝，少知药饵；丧事浮屠，间用典礼。婚娶重在槟榔，加冠多从元旦” ，其积习也。

容县

《宋志》：“民醇事简，人耻为非。衣冠礼度，并同《中州通志》” ：“习尚简朴，器用无华。饭稻羹鱼，有陂池山泽之饶。”

《图经》“疾病不知医，惟祷于神。”

“《春分方犁田》，夏月方种田。少用粪土，罕种早稻。收获，群妇女而出，率以手掐掇其穟而弃其管，以便束敛。近城之野，亦有铚艾者，惟巨室为然。至于麦、粟桑、麻” ，则多不树艺，故于场圃之殖甚啬。

岑溪县

《通志》：“俗淳朴，不尚文饰，多务本，少逐末。居室竹椽茅舍多于瓦甓。饮食无水陆珍奇，布帛菽粟而外，文锦雕镂，非所尚也。婚嫁不择贫冨，但无子者多赘婿改姓为子，授其田宅，如嫡子同。或子死者，间以媳招夫入门，名为继子，亦授田宅，乡曲习以为常。丧葬称家有无，多为佛事追荐，近年无久丧不葬者，祭祀以清” 明、中元二节为期，上坟设祭，无家庙奉享。初葬时，亲友多致奠，为诔以祭之。治儒业者，皆绅士家子弟，乡民俊秀亦有习之者，如有不成，则为僧、道、书、算之流。岑民虽贫，亦有田数亩，无兼并之患。工作者惟竹工、木工、坭工、铁工，仅充器用。商贾自日用饮食外，无奇货，又皆肩挑背负，又无豪啇巨贩。至獞，俗则与猺大异。多冷食，不喜火食，言语拗僻。编民不甚谙文身，嗜刀弩，山栖露宿，不畏岚瘴。猺性好劫掠，初以獞屯而御猺，后猺盛而侮獞。然各恃药弩为长技，往往相敌，不相上下。獞人间有为蛊药名“跳生” 者，中之腹胀，能毙人。经其地者勿啖冷饮食，或先食吴茱萸以辟之，则不为害。然非有仇恨，亦不下毒。先年有司访而治之，今其风颇息。獞人固守其獞俗，不迁于民，猺人固守其猺俗，不迁于獞。乡民有嫁于猺，而猺无嫁于民者。

怀集县

《县志》：怀俗，妇人多岸髻方领。崇祯十四年，知县李盘莅任禁革，始翕然改妆。凡侨居怀土，买田立籍者，俗称曰“畸零。” 与怀民婚友相亲，输税纳赋无少异，有定自

皇清初年者曰《落山民》，有奉调守御而领田正户者。

曰：“军民二籍” ，咸安于俗，且载版章。闽、楚之人客居于怀者，多僦地种蓝，每挟诈构讼，大为怀民之害。

立春　前一日，集文昌书院祭芒神，男女簇观撒菽粟，谓“祈丰年、消痘疹。” 厥明行鞭春礼。上巳　为元帝诞日，士民毕集“登云观” ，贺神酬愿。

清明　插柳门楣头，每簪花谓之《记年》。

重午　，制龙舟于南溪竞渡，为夺标戏。饮蒲酒，调以雄黄，名曰《辟灾疫》。

中元　俗呼为《目连节》。

重九　，士民俱集登云观登高，以是日为元帝得道之辰。男女少长倾城而出，赛神酬愿，皆用火炮作会。饮酒至暮方归，视上巳更盛。

腊月念四日　，俗云“送神朝天。” 其馀节序习尚，与府俗大概相同。

博白县

《蔡絛丛谈》：“俗反淳古，且多长年。”

《方舆胜览》。“知学务本。民俗俭朴。”

白邑为中州僻徼，故民多朴茂。士尚气节，惟事耕读，不务商贾。婚姻初用槟榔，丧葬循礼，惟士大夫行之。奉佛斋僧，在寻常尤所不免。至有自毒轻生，惯捏词讼，游手赌博，恬不为耻，则因邑本荆扬裔土地使然也。

北流县

《县志》：本县由宋迄明，至于

《皇清》至治累洽，自近而远。故士业于学，农力于田，逐

末者少，务本者多。岁时不竞奢侈，姻礼悉遵典制。妇女勤绩纺，士民畏刑狱。若夫丧用浮屠，病专祈祷，用艾灸不用药物。行或木屐，或跣足裸赤而不敛饬，俗习之陋，未能尽革。此又鲁人猎较之意也。

陆川、兴业、郁林诸州县，其俗多与《府俗》同，故不赘载。